नई दिल्ली। वित्तमंत्री अरुण जेटली ने आम बजट 2018 पेश कर दिया है। आम बजट में जहां मध्यम वर्गीय लोगों को मायूसी हाथ लगी तो वहीं गरीब और किसानों को सरकार ने सौगात दी। सैलेरीड क्लास, जिसे हर बार बजट में इनकम टैक्स में छूट का इंतजार रहता है उसे इस बजट में कुछ खास नहीं मिल सका। वित्त मंत्री अरुण जेटली ने इनकम टैक्स के नियमों में कोई बदलाव नहीं किया है। हालांकि थोड़ी राहत के नाम पर 40,000 रुपए का स्टैंडर्ड डिडक्शन जरूर कर दिया। एक ओर जहां सरकार ने स्टैंडर्ड डिडक्शन का लाभ दिया तो दूसरी ओर ट्रांसपोर्ट अलाउंस और मेडिकल रीइंबर्समेंट की सुविधा भी छीन ली।